Potreba radenia pre záchvatovitý kašeľ: Tussin alebo alternatívy?
Dobrý deň, mám silný záchvatovitý kašeľ, ktorý ma dusí až na zvracanie. Mám aj hlieny, ale lieky ako Sinupret mi to zhoršujú. Môžem radšej užiť Tussin alebo niečo iné na utlmenie kašľa? Čo by ste mi odporučili? Ďakujem
Dobrý deň,
ďakujeme za Vašu otázku.
Kašeľ je obranný mechanizmus organizmu, ktorý najčastejšie sprevádza ochorenia dýchacieho systému. Kašeľ môže byť suchý alebo vlhký. Suchý kašeľ je charakterizovaný ako dusivý, neproduktívny, teda z priedušiek nedochádza k vykašliavaniu hlienu. Naopak vlhký kašeľ je produktívny a v dýchacích cestách je prítomný hlien. Ak je hlien príliš hustý, je stažené jeho vykašliavanie. To sa môže prejaviť záchvatom kašľa najmä v polohe ležmo. Kašeľ je jedinou a základnou cestou ako sa hlien dostane von z organizmus, a preto si liečba vyžaduje trpezlivosť. Z tohto dôvodu, pokiaľ je u Vás stále prítomný aj hlien, je potrebné podávať lieky, ktoré pomáhajú uvoľňovať hlieny. Takým je napríklad
Acetylcystein
. V prípade dráždenia slizníc dýchacieho systému je možné ho kombinovať s pastilkami s
obsahom islandského lišajníka
, ktorý chráni, zvlhčuje ústnu sliznicu a znižuje reflex kašľa. Je vhodný aj ako pomocný prípravok pri bakteriálnych a vírusových infekciách (napr. nachladnutie, angína), ako aj po chorobách na zmiernenie podráždenia sliznice.
V prípade, že sa jedná o kombinovaný typ kašľa, je vhodné v priebehu dňa podporiť rozpúšťanie hlienov. Na noc je vhodné podať sirup, ktorý kašeľ stlmí. Odporúčam na noc podať Vami spomínané kvapky Tussin, ktoré tlmia dráždenie na kašeľ. Liek môžu užívať dospelí, dospievajúci a deti od 2 mesiacov, dávkovanie nájdete na obale a je určené podľa hmotnosti. Odstup od lieku Acetylcysteín by mal byť minimálne 4-6 hodín.
V rámci režimových opatrení je možné podporiť riedenie hlienov pri kašli zvlhčovaním vzduchu alebo inhaláciou Vincentky, prípadne Yabra. Pri zahlienení je nevyhnutné dbať na dostatočný pitný režim. Dĺžka liečby kašľa závisí od typu a závažnosti klinického stavu.
Ak nenastane do 7 dní akékoľvek zlepšenie, prípadne sa zdravotný stav zhorší, je potrebné navštíviť lekára, ktorý nastaví adekvátnu liečbu.
Prajem skorú úľavu od ťažkostí.
S pozdravom
Mgr. Emma Halás Haluščíková